
Για τους εκπαιδευτικούς των Τμημάτων Ένταξης και των ΥΜΕΠΑΛ

Καμία μετατροπή των συναδέλφων ΥΜΕΠΑΛ και Παράλληλης Στήριξης/Τμημάτων Ένταξης σε «μπαλαντέρ» για κάλυψη κενών!

Το Δ.Σ. της ΕΛΜΕ Κέρκυρας καταγγέλλει την στάση της ΔΔΕ Κέρκυρας, η οποία συνεχίζει να πιέζει και να απαιτεί από τους συναδέλφους που υπηρετούν στο πρόγραμμα «Μια Νέα Αρχή στα ΕΠΑΛ» (ΥΜΕΠΑΛ), στα Τμήματα Ένταξης και στην Παράλληλη Στήριξη, να μπαίνουν μόνοι τους στην τάξη για τη διεξαγωγή μαθήματος, επειδή δεν έχει προσληφθεί ακόμα ο κύριος εκπαιδευτικός του τμήματος!
Η τακτική αυτή της ΔΔΕ Κέρκυρας δεν είναι απλώς αντιπαιδαγωγική, αλλά συνιστά ευθεία παραβίαση του θεσμικού και νομοθετικού πλαισίου που ορίζει τη λειτουργία αυτών των δομών. Αποκαλύπτει για άλλη μια φορά την πρακτική του Υπουργείου Παιδείας και των περιφερειακών του οργάνων: αντί να καλύψουν τα τεράστια οργανικά και λειτουργικά κενά με μόνιμους διορισμούς και προσλήψεις αναπληρωτών, αντιμετωπίζουν τους εκπαιδευτικούς ως «μπαλώματα» για να καλύπτουν τις τρύπες του ωρολογίου προγράμματος που έχει δημιουργήσει το υπουργείο με την πολιτική του. 

Τι προβλέπει η νομοθεσία:

Για το πρόγραμμα ΥΜΕΠΑΛ (Συνδιδασκαλία στα ΕΠΑΛ):
· Σύμφωνα με τις εκάστοτε Υπουργικές Αποφάσεις και Εγκυκλίους που διέπουν τη λειτουργία της Δράσης «Υποστήριξη Μαθητών Επαγγελματικών Λυκείων», ο θεσμός βασίζεται αυστηρά στη συνδιδασκαλία δύο εκπαιδευτικών (του διδάσκοντος το μάθημα και του εκπαιδευτικού της ΥΜΕΠΑΛ) εντός της ίδιας σχολικής αίθουσας.
· Ο ρόλος του δεύτερου εκπαιδευτικού είναι η υποστηρικτική και διαφοροποιημένη διδασκαλία για τους μαθητές που έχουν ανάγκη και σε καμία περίπτωση δεν προβλέπεται αυτόνομη ανάληψη τμήματος ή διεξαγωγή αυτόνομου μαθήματος. Όταν δεν υπάρχει ο βασικός διδάσκων, η συνδιδασκαλία αντικειμενικά ακυρώνεται και δεν νοείται «ανάθεση του μαθήματος» στον εκπαιδευτικό της ΥΜΕΠΑΛ.
· Στις εγκυκλίους λειτουργίας των ΥΜΕΠΑΛ αναφέρεται χαρακτηριστικά: «Εφόσον οι αναπληρωτές δεν συμπληρώνουν το ωράριό τους στην Α’ τάξη, μπορούν να απασχολούνται για τη συμπλήρωσή του σε τμήματα Α’ τάξης όμορου ΕΠΑΛ ή Π.ΕΠΑΛ όπου εφαρμόζεται το πρόγραμμα. Αν και πάλι δεν συμπληρώνεται το διδακτικό τους ωράριο, προβλέπεται η δυνατότητα απασχόλησής τους και σε τμήματα της Β’ και Γ’ τάξης του ΕΠΑΛ ή Π.ΕΠΑΛ στο οποίο έχουν τοποθετηθεί, έπειτα από απόφαση του Συλλόγου Διδασκόντων», πάντα στα πλαίσια του εκπαιδευτικού υποστήριξης και σε καμία περίπτωση ως ο κύριος εκπαιδευτικός του μαθήματος.

Για τα Τμήματα Ένταξης και την Ειδική Αγωγή:
· Οι σχετικές εφαρμοστικές εγκύκλιοι του ΥΠΑΙΘ ορίζουν ρητά το πλαίσιο υποστήριξης των μαθητών με ειδικές εκπαιδευτικές ανάγκες.
· Οι εκπαιδευτικοί Παράλληλης Στήριξης και Τμημάτων Ένταξης τοποθετούνται για τη στήριξη συγκεκριμένων μαθητών ή για παράλληλη εξειδικευμένη διδασκαλία. Δεν αποτελούν προσωπικό αντικατάστασης απόντων εκπαιδευτικών. Η απομάκρυνσή τους από τα καθήκοντά τους ή η ανάθεση σε αυτούς ολόκληρης της τάξης, στερεί από τους μαθητές με αναπηρία ή ειδικές εκπαιδευτικές ανάγκες το δικαίωμα στη συνεκπαίδευση και την εξατομικευμένη υποστήριξη.

Ακόμα και στην εγκύκλιο που έστειλε η ΔΔΕ Κέρκυρας για να πείσει για τα λεγόμενα της αναφέρεται: 
«Σε περίπτωση όπου απουσιάζει ο εκπαιδευτικός γενικής/επαγγελματικής εκπαίδευσης, o/η εκπαιδευτικός ΕΑΕ (τμήματος ένταξης ή παράλληλης στήριξης-συνεκπαίδευσης) συνεχίζει να παρέχει κανονικά τις υπηρεσίες υποστήριξης στο τμήμα, για τις συγκεκριμένες ώρες που προβλέπονται ήδη στο πρόγραμμά του. Σε καμία περίπτωση δεν αναπληρώνει τον/την εκπαιδευτικό γενικής/επαγγελματικής εκπαίδευσης στα διδακτικά του/της καθήκοντα.»

 Ο εκπαιδευτικός του τμήματος ένταξης συνεχίζει, λοιπόν, να κάνει μάθημα στο τμήμα ένταξης αλλά όχι σε ολόκληρο το τμήμα. Κάνει μάθημα αποκλειστικά και μόνο στα παιδιά τα οποία υποστηρίζει. 

Μάλιστα η ΔΔΕ Κέρκυρας στην «πρεμούρα» της να καλύψει όπως όπως τα κενά, στην εγκύκλιο που έστειλε για την ειδική αγωγή, αναφέρεται και για τους συναδέλφους της ΥΜΕΠΑΛ, ενώ δε γίνεται καν λόγος για αυτούς στην συγκεκριμένη εγκύκλιο. 

Η αυθαίρετη μετατροπή του ωραρίου των συναδέλφων ΥΜΕΠΑΛ και Ειδικής Αγωγής σε ώρες φύλαξης ή αυτόνομης διδασκαλίας συνιστά αλλαγή του φυσικού αντικειμένου εργασίας τους.

Να θυμίσουμε, όμως στη Διοίκηση της Εκπαίδευσης στην Κέρκυρα και το πιο σημαντικό, το οποίο φαίνεται ότι ξεχνάει πολύ εύκολα: τις αναθέσεις μαθημάτων, το ποιος εκπαιδευτικός θα διδάξει το κάθε μάθημα το καθορίζει ο Σύλλογος Διδασκόντων του κάθε σχολείου και όχι η ΔΔΕ και η ΠΔΕ της κάθε περιοχής.
 
Αν η ΔΔΕ Κέρκυρας ανησυχεί, που πολλά τμήματα των ΕΠΑΛ τελειώνουν στο 2ωρο και στο 3ωρο, ας αναζητήσει τις ευθύνες στο Υπουργείο, το οποίο δεν κάνει τις απαραίτητες προσλήψεις και διορισμούς και να σταματήσει να ρίχνει τα βάρη, για μια ακόμα φορά, στις πλάτες των εκπαιδευτικών. 

Καλούμε τους γονείς να ενώσουν μαζί μας την φωνή και την δυσαρέσκεια τους και να απευθύνουν τη διαμαρτυρία τους για τα κενά των εκπαιδευτικών, στην ΔΔΕ Κέρκυρας και στην Περιφερειακή Διεύθυνση Ιονίων Νήσων, απαιτώντας άμεσες προσλήψεις. 

Απαιτούμε εδώ και τώρα:
· Να σταματήσει αμέσως κάθε προφορική πίεση της Διοίκησης προς τους Διευθυντές των σχολείων και τους εκπαιδευτικούς για την ανάθεση αυτόνομου μαθήματος σε συναδέλφους ΥΜΕΠΑΛ και Ειδικής Αγωγής.
· Πλήρη σεβασμό των εργασιακών δικαιωμάτων των συναδέλφων και των μορφωτικών δικαιωμάτων των μαθητών μας. Οι δομές της Ειδικής Αγωγής και της ΥΜΕΠΑΛ δεν είναι «πολυτέλεια» για να καλύπτονται τα κενά της Διοίκησης και του Υπουργείου.
· Άμεση κάλυψη όλων των πραγματικών κενών στα σχολεία του νομού με προσλήψεις εκπαιδευτικών.

Το ΔΣ της ΕΛΜΕ Κέρκυρας θα πραγματοποιήσει παρέμβαση στο θέμα στην ΔΔΕ Κέρκυρας τις επόμενες μέρες. 

Καλούμε τους Συλλόγους Διδασκόντων και τους συναδέλφους να μην υποκύπτουν σε προφορικές εντολές και αυθαιρεσίες και να υπερασπιστούν τα εργασιακά μας δικαιώματα! 
Για οποιαδήποτε προσπάθεια επιβολής παράνομων αναθέσεων, να ενημερώνεται άμεσα το Δ.Σ. της ΕΛΜΕ Κέρκυρας.

Οργάνωση και αγώνας για το σχολείο των αναγκών μας – Καμία υποχώρηση στα δικαιώματά μας! 

